ঘ) উদ্দীপকের জন কেরির ভ্রমণ করা দেশটির সঙ্গে বাংলাদেশের মিল লক্ষ করা যায়। মার্চ থেকে মে মাস পর্যন্ত বাংলাদেশে গ্রীষ্মকাল। এটিই দেশের উষ্ণতম সময়। এ সময় সর্বোচ্চ তাপমাত্রা ৩৮ ডিগ্রি সেলসিয়াস এবং সর্বনিম্ন তাপমাত্রা ২১ ডিগ্রি সেলসিয়াস পর্যন্ত হয়ে থাকে। গড় হিসাবে উষ্ণতম মাস এপ্রিল। এ সময় সামুদ্রিক বায়ুর প্রভাবে দেশের দক্ষিণ থেকে উত্তরদিকে তাপমাত্রা ক্রমে বেশি হয়ে থাকে। যেমন এপ্রিল মাসের গড় তাপমাত্রা কক্সবাজারে ২৭ ডিগ্রি সেলসিয়াস, নারায়ণগঞ্জে ২৮.৬৬ ডিগ্রি সেলসিয়াস এবং রাজশাহীতে প্রায় ৩০ ডিগ্রি সেলসিয়াস থাকে। গ্রীষ্মকালে সূর্য উত্তর গোলার্ধে কর্কটক্রান্তি রেখার নিকটবর্তী হওয়ায় বায়ুর চাপের পরিবর্তন হয়, বাংলাদেশের ওপর দিয়ে মৌসুমি বায়ু প্রবাহিত হতে থাকে। একই সময় পশ্চিম ও উত্তর-পশ্চিম দিক থেকে শুষ্ক ও শীতল বায়ু প্রবাহিত হয়। এ ঝড়কে কালবৈশাখী ঝড় বলে। এ ছাড়া এপ্রিল ও মে মাসে বঙ্গোপসাগরে সৃষ্ট নিম্নচাপের কারণ বাংলাদেশের উপকূলীয় অঞ্চল প্রায়ই বিভিন্ন প্রলয়ংকরী ঘূর্ণিঝড়ে আক্রান্ত হয়। ১৯৯১ সালের ২৯ এপ্রিল সংঘটিত ঘূর্ণিঝড় ও জলোচ্ছ্বাসে বাংলাদেশ উপকূলে বিশেষত চট্টগ্রাম উপকূলে ব্যাপক সম্পদ ও প্রাণহানি ঘটে। পাঠ্যপুস্তকের আলোকে উল্লিখিত বর্ণনা থেকে এটা প্রমাণিত হয়, জন কেরির ভ্রমণ করা দেশটি ছিল বাংলাদেশ এবং মার্চ থেকে মে পর্যন্ত বাংলাদেশে বিভিন্ন প্রলয়ংকরী ঘূর্ণিঝড় দেখা দেয়।